b'\n_START_ARTICLE_\nTsjukotka\n_START_SECTION_\nHistorie\n_START_PARAGRAPH_\nTsjuktsjere, inuitter og andre urfolk har bodd i dette omr\xc3\xa5det siden f\xc3\xb8r-historisk tid. De f\xc3\xb8rste russiske oppdagerne kom til omr\xc3\xa5det p\xc3\xa5 1600-tallet. Den f\xc3\xb8rste permanente russiske bosettingen oppstod ved elva Anadyr. P\xc3\xa5 midten av 1800-tallet kom amerikanere til omr\xc3\xa5det og startet opp industrivirksomhet. De lokale folkeslagene levde enn\xc3\xa5 som stammefolk p\xc3\xa5 starten av 1900-tallet._NEWLINE_Etter den russiske revolusjonen kom Tsjukotka under kontroll av de kontrarevolusjon\xc3\xa6re hvitegardistene. I juli 1920 vant styrker fra Den r\xc3\xb8de arm\xc3\xa9 et slag her, men i 1921 kom nye hvitegardister fra Vladivostok og gjenopprettet kontroll. F\xc3\xb8rst i 1923 fikk bolsjevikene endelig kontroll over omr\xc3\xa5det \xe2\x80\x93 dette var et av de siste omr\xc3\xa5dene i Russland som kom under kommunistisk kontroll. Den 10. desember 1930 ble det autonome omr\xc3\xa5det opprettet._NEWLINE_F\xc3\xb8r 1991 var Tsjukotka et autonomt omr\xc3\xa5de underlagt Magadan oblast. Med oppl\xc3\xb8sningen av Sovjetunionen i 1991 ble Tsjukotka et f\xc3\xb8derasjonssubjekt direkte under Den russiske f\xc3\xb8derasjon._NEWLINE_I 2000 ble oligarken Roman Abramovitsj valgt til guvern\xc3\xb8r i Tsjukotka. Han kommer ikke fra omr\xc3\xa5det, bor heller ikke der og er sjelden p\xc3\xa5 bes\xc3\xb8k, men har investert store summer i omr\xc3\xa5det og ogs\xc3\xa5 startet leteboring etter petroleum der. 21. oktober 2005 ble han utpekt av president Vladimir Putin som guvern\xc3\xb8r for ein ny fem\xc3\xa5rsperiode.'